SKRIFTLIG FORESPØRGSEL E-2837/00

af Erik Meijer (GUE/NGL) til Kommissionen

(8. september 2000)

Om: Begrænsning af den elektromagnetiske stråling fra mobiltelefoner ved hjælp af oplysning til forbrugeren

1. Har Kommissionen kendskab til den undersøgelse, som den amerikanske telekommunikationsindustri i 1999 har ladet udføre af dr. George Carlo om sammenhæng mellem anvendelsen af mobiltelefoner og strålingen i nærheden af disse apparater, der bevirker søvnløshed, hovedpine, en sjælden form for hjernekraft med svulster på ydersiden af hovedet, godartede hævelser omkring hørenerven og skade på det menneskelige DNA, en undersøgelse, som desværre ikke kunne afsluttes, fordi industrien ikke længere ville medvirke?

2. Har Kommissionen kendskab til, at De Forenede Stater pr. 1. august 2000 forpligter fabrikanter af mobiltelefoner til på siden af deres apparater at angive styrken af den elektromagnetiske stråling for at informere brugerne om eventuelle risici og sætte dem i stand til at vælge et apparat med den laveste stråling?

3. Er Kommissionen rede til så længe det ikke er fastslået, at mobiltelefonien ikke kan skade den offentlige sundhed, udfra forsigtighedsprincippet (bedre at forhindre end at helbrede) i løbet af kort tid at gennemføre lignende foranstaltninger som i USA i Den Europæiske Union, hvorved industrien tilskyndes til at fremstille apparater med den lavest mulige stråling?

Svar afgivet på Kommissionens vegne af David Byrne

(28. november 2000)

1. Det ærede medlem henviser til undersøgelser i USA af de sundhedsmæssige virkninger af anvendelsen af mobiltelefoner, som ikke er blevet videnskabeligt valideret. Kommissionen ønsker at understrege, at den inden for rammerne af traktatens bestemmelser om sundhedsbeskyttelse arbejder på at udvikle en stram politik til beskyttelse af borgernes sundhed. Med henblik herpå støtter den bl.a. en række undersøgelser, der sigter mod at få stadig mere viden om de potentielle og reelle sundhedsmæssige virkninger af elektromagnetisk stråling. I disse undersøgelser skal der navnlig tages hensyn til alle nye videnskabelige oplysninger på området, der er videnskabeligt valideret.

For at sikre en uvildig undersøgelse af problemet har man inden for rammerne af det femte rammeprogram for forskning og udvikling under programmet Livskvalitet Nøgleaktion 4: Miljø og sundhed gjort de sundhedsmæssige virkninger af mobiltelefoner til et af de områder, der prioriteres. I forbindelse med de projekter, hvortil der er ydet en støtte på i alt 9 mio., ses der navnlig nærmere på den potentielle risiko for at udvikle kræft som følge af eksponering for elektromagnetisk stråling fra mobiltelefoner.

2. Kommissionen har inden for rammerne af direktivet om lavspænding(1) og direktivet om radio- og teleterminaludstyr(2) givet den europæiske standardiseringsorganisation Cenelec mandat til at vedtage europæiske harmoniserede standarder for derved at sikre overensstemmelse med indholdet af Rådets henstilling 1999/519/EF af 12. juli 1999(3) og tage behørigt hensyn til standardiseringsarbejdet på internationalt plan og gældende teknisk praksis i denne sektor. Disse standarder bidrager i betydelig grad til over for offentligheden at sikre, at de mobiltelefoner, der markedsføres, overholder de anbefalede grænseværdier for eksponering for derved at beskytte befolkningens sundhed.

3. De sundhedsbeskyttelsesniveauer, der er fastsat i Rådets henstilling 1999/519/EF, er beregnet ved at anvende en sikkerhedsfaktor på grænseværdierne for stråling. De gør det således muligt ud fra et forsigtighedsprincip at dække langtidsvirkningerne, hvorom der endnu kan herske videnskabelig usikkerhed. Kommissionen vil fortsat være meget opmærksom på problemet og bestræber sig på at tage alle nye videnskabelige beviser op til fornyet overvejelse og træffe alle de nye foranstaltninger, der er påkrævet, i samråd med den videnskabelige styringsgruppe, herunder revidering af henstillingen inden den planlagte ajourføring heraf i 2004.

(1) Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser, ændret (EFT L 77 af 26.3.1973).

(2) Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (EFT L 91 af 7.4.1999).

(3) EFT L 199 af 30.7.1999.